Zápisnica
zo zasadnutia dňa 22. novembra 2017

Prítomní:
Ing. Peter Hrapko, predseda komisie 
Ing. Anna Reinerová, podpredseda komisie
Mgr. Igor Adamec, člen komisie 
PhDr. Helena Vrábliková, člen komisie
Mgr. Martin Pener, člen komisie

Neprítomní:
Ing. arch. Lucia Štasselová, člen komisie 
Mgr. Eva Franková, člen komisie

Hostia:
- prezenčná listina

Program
1. Otvorenie 
2. Návrh Všeobecne záväzného nariadenia mestskej časti Bratislava - Ružinov č,,,/2017 zo dňa ........2017, ktorým sa mení a dopĺňa Všeobecne záväzné nariadenie mestskej časti Bratislava - Ružinov č. 13/2016 o poskytovaní nenávratných finančných príspevkov obyvateľom mestskej časti Bratislava - Ružinov v čase hmotnej núdze, náhlej núdze, na zabezpečenie spoločného stravovania dôchodcov a iných nenávratných finančných príspevkov
3. Návrh Všeobecne záväzného nariadenia mestskej časti Bratislava Ružinov č. ......./2017 zo dňa .............2017 o úhrade za poskytovanie sociálnej služby v zariadení starostlivosti o deti do
troch rokov veku dieťaťa
4. Poskytnutie bytovej náhrady rodine Kečkešovej z MŠ Miletičova 37 v Bratislave
5. Rôzne

K bodu č. 2
Návrh Všeobecne záväzného nariadenia mestskej časti Bratislava - Ružinov č,,,/2017 zo dňa ........2017, ktorým sa mení a dopĺňa Všeobecne záväzné nariadenie mestskej časti Bratislava - Ružinov č. 13/2016 o poskytovaní nenávratných finančných príspevkov obyvateľom mestskej časti Bratislava - Ružinov v čase hmotnej núdze, náhlej núdze, na zabezpečenie spoločného stravovania dôchodcov a iných nenávratných finančných príspevkov

Materiál predložil Mgr. Henrieta Valková, vedúca Odboru sociálnych vecí.
MČ má v súčasnosti platné VZN 13/2016 o poskytovaní nenávratných finančných príspevkov obyvateľom mestskej časti Bratislava–Ružinov v čase hmotnej núdze, náhlej núdze, na zabezpečenie spoločného stravovania dôchodcov a iných nenávratných finančných príspevkov.
V zmysle § 7 mestská časť poskytuje finančný príspevok v čase náhlej núdze pre občanov ako jednotlivcov a rodiny s deťmi. Medzi najviac ohrozené skupiny patria rodičia poberatelia rodičovského príspevku (RP). Ide o skupiny vdovy, vdovci, rozvedení, slobodní. Ide o skupinu rodičov, ktorí sú bez sociálnej podpory, v krízových centrách, sú ťažko zamestnateľní. Z praxe uplynie niekoľko mesiacov, kým nastane tomuto rodičovi zákonný nárok na výživné, vdovský dôchodok. Časť povinných osôb pre výživné si neplní svoju povinnosť a plynie ďalší čas do doby poskytovania náhradného výživného pre rodiča s RP.
V tomto období sú títo rodičia odkázaní iba na rodičovský príspevok vo výške 220,- Eur/mesiac.
Z týchto dôvodov navrhujeme rozšíriť skupinu oprávnených osôb o rodiča dieťaťa – poberateľa rodičovského príspevku a fyzickú osobu, ktorej je dieťa zverené do starostlivosti nahrádzajúcej starostlivosť rodičov na základe rozhodnutia súdu alebo úradu práce, sociálnych vecí a rodiny. Pre túto oprávnenú osobu výšku jednorazového finančného príspevku v čase náhlej núdze zvýšiť na 250,- Eur.
Celkový počet rozvedených, vdovcov, slobodných je 597 osôb. Za predpokladu, že by 20% z tohto počtu žiadalo o nový typ príspevku, dopad na rozpočet by bol navýšenie o 5.000,- Eur.
Podľa § 11 ods. 2 VZN 13/2016 mestská časť môže oprávnenej osobe poskytnúť príspevok na zabezpečenie stravovania dôchodcov podľa výšky troch príjmových pásiem. Odbor sociálnych vecí 

pripravil návrh na zmenu výšku príspevku na zabezpečenie spoločného stravovania dôchodcov, ktorý dňa 24.5.2017 predložil Komisii sociálnych služieb (KSSl). KSSl v uznesení schválila tento návrh a odporúčala ho novelizovať vo VZN 13/2016 s účinnosťou od 1.2.2018. Dňa 27.6.2017 bol návrh na zmenu výšky príspevku na zabezpečenie spoločného stravovania dôchodcov predložený v Miestnom zastupiteľstve ako informatívny materiál. Žiadateľom sa jednorazový finančný príspevok vypláca bezhotovostným prevodom na uvedený účet oprávnenej osoby alebo poštovou poukážkou alebo v
hotovosti cez pokladňu miestneho úradu. Najväčší záujem o zasielanie príspevku je priamo na účet alebo priamo v pokladni MÚ. Iba 7,8% žiadateľov má záujem o zasielanie cez poštovú poukážku. Na každú poštovú poukážku má MÚ náklad 1,20 Eur/ odoslaná poukážka. V prípade, že občan si nevyzdvihne finančný príspevok na pošte, peniaze sa vrátia späť na MÚ. Pri opätovnom pokuse o zaslanie sa náklad MÚ zvýši o ďalší náklad 1,20 Eur/ odoslaná druhá poukážka. Z týchto dôvodov navrhujeme ponechať iba dva spôsoby vyplácania a to na účet alebo priamo v pokladni MÚ.

Komisia schvaľuje návrh materiálu a navrhuje MZ jeho odsúhlasenie.

Hlasovanie: 5 prítomní, 5 za, 0 proti, 0 sa zdržalo

K bodu č. 3
Návrh Všeobecne záväzného nariadenia mestskej časti Bratislava Ružinov č. ......./2017 zo dňa .............2017 o úhrade za poskytovanie sociálnej služby v zariadení starostlivosti o deti do
troch rokov veku dieťaťa

Materiál predložil Mgr. Henrieta Valková, vedúca Odboru sociálnych vecí.
Od 01. 03. 2017 je účinná novela zákona č. 448/2008 o sociálnych službách, ktorou sa detské jasle stali sociálnou službou v zmysle § 32b ako Zariadenie starostlivosti o deti do troch rokov veku dieťaťa ( detské jasle ). Detské jasle sa nachádzajú na Palkovičovej 11/A, 821 08 Bratislava. Zariadenie detských jaslí nemá právnu subjektivitu. Je organizačnou jednotkou Miestneho úradu MČ BA-Ružinov a je začlenené pod odbor sociálnych vecí. Zabezpečuje starostlivosť o deti vo veku od 24 mesiacov do 36 mesiacov.
V zariadení starostlivosti o deti do troch rokov veku dieťaťa sa poskytuje služba na podporu zosúlaďovania rodinného života a pracovného života poskytovaním starostlivosti o dieťa do konca kalendárneho roka, v ktorom dovŕši tri roky veku, ak sa rodič alebo fyzická osoba, ktorá má dieťa zverené do osobnej starostlivosti na základe rozhodnutia súdu, pripravuje na povolanie štúdiom na strednej škole alebo na vysokej škole, pripravuje na trh práce alebo vykonáva aktivity spojené so vstupom alebo s návratom na trh práce alebo vykonáva zárobkovú činnosť. V detských jasliach sa poskytujú :
a) bežné úkony starostlivosti o dieťa
b) stravovanie
c) výchova
Od 01.01.2016 bola schválená novela zákona č. 561/2008 Z. z. o príspevku na starostlivosť o dieťa, ktorou sa príspevok za kalendárny mesiac stanovil na sumu úhrady za poskytovanú starostlivosť o dieťa dohodnutej medzi poskytovateľom a oprávnenou osobou, najviac v sume 280 €. Táto novela umožňuje získať mestskej časti nepriamu dotáciu do výšky 280 €/ dieťa/mesiac. V zmysle § 72 zákona č 448/2008 o sociálnych službách verejný poskytovateľ sociálnej služby určuje sumu úhrady za sociálnu službu, spôsob jej určenia a platenia úhrady zmluvou podľa § 74 v súlade so všeobecne záväzným nariadením obce, najviac vo výške ekonomicky oprávnených nákladov ( EON). EON a súčasne celkové náklady jaslí je 305 €/ dieťa/ mesiac.
Na základe novely zákona o sociálnych službách je nutné zosúladiť existujúci stav s platným zákonom. Súčasná platba rodičov sa terminologicky mení na úhradu za sociálnu službu. Rodičia uzatvárajú zmluvu o poskytovaní sociálnych služieb. Zmeny vyplývajúce z tejto novely budú zadefinované vo Všeobecnom záväznom nariadení o úhrade za poskytovanie sociálnej služby v zariadení starostlivosti o deti do troch rokov veku dieťaťa , ktoré upravuje druh sociálnej služby a výšku úhrady za jej poskytovanie v detských jasliach v pôsobnosti mestskej časti BA - Ružinov. Poskytovanie sociálnej služby v detských jasliach vzniká na základe zápisu od registra poskytovateľov sociálnych služieb. V zmysle prechodných ustanovení § 110 zákona o sociálnych službách sa v tomto prípade žiadateľom rozumie MČ Ba-Ružinov, ktorá do 31. decembra 2017 musí podať žiadosť o zápis do registra na vyššom územnom celku.

Komisia schvaľuje návrh materiálu a navrhuje MZ jeho odsúhlasenie.
Hlasovanie: 5 prítomní, 5 za, 0 proti, 0 sa zdržalo

K bodu č. 4
Poskytnutie bytovej náhrady rodine Kečkešovej z MŠ Miletičova 37 v Bratislave

Materiál predložil Mgr. Martin Pener, zástupca starostu.
Dňa 7.7. 2016 bol na zasadnutie Miestneho zastupiteľstva Mestskej časti Bratislava – Ružinov predložený materiál „Návrh na riešenie pre navýšenie počtu miest v materský školách“ Miestne zastupiteľstvo prijalo k uvedenému materiálu uznesenie č.300/XVII/2016, ktorým schválilo priority riešení pre navýšenie počtu miest v MŠ a uložilo zabezpečiť súvisiace činnosti k realizácii vybraných priorít. 
Služobný byt nachádzajúci sa v objekte MŠ Miletičova 37 sa v predmetnom materiáli neuvádza, avšak podľa vyjadrenia Referátu prevádzky škôl, školských zariadení a školského stravovania je po uvoľnení tohto bytu možné rozšíriť kapacitu materskej školy o nové miesta. Užívateľom tohto bytu je pani Tatiana Kečkešová, ktorá byt užíva od roku 1991. 
Byt na Miletičovej 38 v Bratislave spĺňa podmienky poskytnutia bytovej náhrady. Pani Tatiana Kečkešová súhlasila s bytovou náhradou na dobu neurčitú za účelom uvoľnenia bytu v objekte Materskej školy Miletičova 37 a za účelom rozšírenia kapacity materskej školy. 
Primárnou formou bytovej náhrady je primeraný náhradný byt. V zmysle § 712 Občianskeho zákonníka sa pod pojmom bytová náhrada rozumie náhradný byt, ktorý svojou veľkosťou a vybavením zabezpečuje ľudsky dôstojné bývanie nájomcu a členov jeho domácnosti. Primeraným náhradným bytom je byt, ktorý je veľkosťou obytnej plochy, vybavením, umiestnením a výškou nájomného primeraný bytu, ktorý sa má vypratať a to s prihliadnutím na jeho životné a pracovné potreby. Z toho vyplýva, že kvalitatívne a kvantitatívne znaky náhradného bytu sa odvodzujú od toho, čo má nahradiť. 
Ustanovenie § 712a Občianskeho zákonníka nedefinuje bytové náhrady vo forme náhradného bytu a náhradného ubytovania z hľadiska dojednaného času nájmu.
Pri riešení otázky, či náhradný byt s nájmom na určitý čas je zodpovedajúcou bytovou náhradou treba vychádzať z inštitútu nájmu bytu. Jeho charakteristickým znakom je, že nájom bytu je chránený (§ 685 ods. 1 OZ). Zabezpečením bytovej náhrady na určitý čas by sa účel bytového nájmu nenaplnil. Bytová náhrada nemá slúžiť vypratávanej osobe iba na zabezpečenie bývania počas času nevyhnutného na zabezpečenie si iného bývania. Účelom bytových náhrad je predovšetkým poskytnúť osobe vypratávanej náhradné riešenie jej potreby bývania, ktorú mala pôvodným nájomným pomerom vyriešenú. Nájomná zmluva totiž nezakladá trvalosť nájomného vzťahu, vyjadruje iba to, že doba nájmu nie je presne časovo ohraničená.
Charakteristickým znakom náhrady vo forme náhradného bytu je bývanie trvalého charakteru, resp. že jeho zabezpečenie poskytuje vypratávanému ochranu na neurčitý čas. Táto ochrana poskytuje osobe, ktorá má byt vypratať, možnosť uspokojovať základnú potrebu bývania a je súčasne znakom sociálnej istoty. Táto intenzívna ochrana sa poskytuje len nájomným pomerom, ktoré vznikli na základe nájomnej zmluvy bez časového obmedzenia.
Materiál bol prerokovaný na Porade starostu dňa 21.11.2017. Porada starostu súhlasila s pridelením obecného bytu pre Tatianu Kečkešovú a Dušana Kečkeša na dobu neurčitú a s predložením materiálu na rokovanie Bytovej komisie (poradného orgánu starostu), Miestnej rady, Komisie mandátovej, legislatívno-
právnej a kontroly, Komisie sociálnych služieb a Miestneho zastupiteľstva ako osobitný zreteľ. 

Komisia súhlasí s poskytnutím bytovej náhrady rodine Kečkešovej z MŠ Miletičova.

Hlasovanie: 5 prítomní, 5 za, 0 proti, 0 sa zdržalo

Najbližšie zasadnutie komisie sa uskutoční 6.12.2017 so začiatkom o 15.30 hod.

Predseda komisie: Peter Hrapko, v.r.
Zapísala: Monika Repášová